पाएं अपने शहर की ताज़ा ख़बरें और फ्री ई-पेपरडाउनलोड करें
मुरैना। चित्रकूट के करबी निवासी प्रीतम साहू तीन जून की रात करीब डेढ़ बजे तेज रफ्तार चलती संपर्क क्रांति ट्रेन से चंबल नदी के बीहड़ में गिर गया। ट्रेन से गिरने के बाद दो दिन तक प्रीतम झाडिय़ों में फंसा रहा। दर्द से तड़पता रहा। प्रीतम की जीने की जिद ने आखिर मौत को मात दे दी। दो दिन व एक रात मौत से संघर्ष करने के बाद प्रीतम को बुधवार को उसके परिजन नेे जिला अस्पताल में इलाज के लिए भर्ती कराया।
हुआ यूं कि चित्रकूट के करबी निवासी प्रीतम पुत्र रामनारायण साहू अपने गांव के छोटू के साथ तीन जून को संपर्क क्रांति ट्रेन से दिल्ली जा रहा था। झांसी में प्रीतम खाना लेने के लिए स्टेशन पर उतरा। इसी बीच ट्रेन चल दी। ट्रेन में काफी भीड़ थी। इसलिए प्रीतम ट्रेन की जनरल बोगी के गेट पर लटक गया। जैसे ही ट्रेन मुरैना स्टेशन को क्रॉस कर चंबल नदी के घेर स्टेशन से आगे निकली, तभी प्रीतम को ट्रेन के भीतर से धक्का लगा और वह टे्रन से नीचे गिर गया।
ट्रैक से करीब 25 मीटर नीचे बीहड़ में झाड़ी में फंस गया। प्रीतम जब अपने साथी छोटू के पास जब आगरा तक नहीं पहुंचा तो उसे चिंता हुई। उसने टे्रन में सवार साथी यात्रियों से पूछा तो उन्होंने चंबल नदी के पास प्रीतम के गिरने की बात बताई। इसके बाद छोटू ने प्रीतम के घर यह बात फोन पर बताया। करबी से प्रीतम का छोटा भाई, दिल्ली से बहनोई व मामा मुरैना में उसकी तलाश के लिए मंगलवार सुबह पहुंचे।
मंगलवार पूरे दिन सभी लोगों ने प्रीतम को ट्रैक के किनारे पुलिस के साथ तलाशा, लेकिन वह नहीं मिला। बुधवार सुबह भी उन्होंने उसे ट्रैक के पास तलाश की। तब ट्रैक के किनारे प्रीतम खून से लथपथ दर्द से कराहता पड़ा मिला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn